Broederband tussen mans in debuutroman ondersoek | Netwerk24
Deur AJ Opperman 23 Oktober 2019 14:10
"Daar word tans baie oor toxic masculinity gepraat," sê Gilroy oor sy roman, wat onlangs by Human & Rousseau verskyn het.
Sidney Gilroy Foto: Steve D'Elboux
"Ons ervaar 'n tydstip in ons samelewing waar mans na hulself in die spieël moet kyk en bestek opneem van al daardie dinge wat op 'n mens se skouers rus. Die idee dat jy nie jou gevoelens mag wys nie, dat jy nie mag uitpraat nie."
Die antagonis (wie se naam die storie sal weggee) in Klikbek, wat in die Vrystaat afspeel met drie families op die voorgrond, ervaar baie van hierdie worstelinge.
"Hoekom het dié karakter nooit vroeër in sy lewe met die sak patats vorendag gekom nie? Het daardie broederlike stilswye daartoe gelei? Hy het verwarring ervaar oor wie hy as 'n man is. Die boek vra groot vrae. Daardie ongeskrewe broederband tussen mans is eintlik 'n kleinlike ding, want dis baie eksklusief. Dit bestaan net tussen sekere mans."
Gilroy se roman beskryf die vetes van drie Vrystaatse families. 'n Boer verdwyn en die protagonis, Sollie Mthembu, moet die saak ondersoek, sy eerste groot saak.
Gilroy, ook 'n kortverhaalskrywer en 'n projekbestuurder in die ingenieursbedryf, het nie dié Vrystaatse verhaal dadelik as 'n spanningsroman geskryf nie.
"Aanvanklik was dit die verhaal van drie families. Soos met my kortverhale, wou ek gehad het dit moet die werklikheid weerspieël. Ons het so 'n diverse land.
En ons het soveel diepte in ons mense en in ons stories."
Klikbek deur Sidney Gilroy.
Gilroy is in Virginia in die Vrystaat gebore is.
"Mense ry op die N1 en N3 en jy het nie nodig om na die dorpies af te draai nie. Jy ry vir kilometers verby plase. Daar is mense wat daar woon, mense wat hul lewe daar lei, geslagte wat hul wortels daar geplant het.
Daardie mense het net soveel aspekte en diepte as enige stedeling.
"Ek het nou al 'n bietjie in ander dele van die wêreld gewoon en dit het my opgeval hoe ryk plattelandse gebiede oor die wêreld heen is."
Die sprong na 'n roman was vir hom moeilik. Hy het in 2015 begin om kortverhale te skryf as terapie toe hy 'n moeilike tyd ervaar het. Hy het ook pryse met van sy kortverhale gewen.
"Ek skryf nou maar vier jaar. My kortverhale moet 'n weerspieëling van die werklikheid wees. Die tydvak waarin ons leef . . . Ek het so 'n snuffelneus daarvoor dat ek kan uitpluis as iemand vir my dadels opdis."
Hy werk nou aan 'n opvolg op Klikbek, waarin Sollie weer sy opwagting maak en die verhaal weer in die Vrystaat afspeel.
"Sollie is baie na aan my hart. Dit handel maar ook oor manwees. Dit was vir my baie moeilik om Sollie te skryf.
Ek is 'n groentjieskrywer en ek moes hom aan die lesers voorstel. Hy moes nie van die begin af perfek gewees het nie. Die lesers moes hom ook sien groei."